
Senat Republike
XVII. ZAKONODAJNI INSTRUMENT
št. 2484
OSNUTEK ZAKONA
na pobudo poslancev QUINTARELLI, COPPOLA, BARGERO, BONACCORSI, CAPUA, CARROZZA, DALLAI, Marco DI MAIO, GALGANO, MALPEZZI, RAMPI, TINAGLI, VARGIU, BALDUZZI, BOMBASSEI, CIMMINO, DAMBRUOSO, MATARRESE, MOLEA, VECCHIO, SOTTANELLI, BINETTI, BUTTIGLIONE, Cristian IANNUZZI in LIBRANDI
(glej objavo poslanske zbornice št. 2 2520),
ki ga je odobril Stalni odbor IX (Promet, pošta in telekomunikacije) poslanske zbornice dne 7. julija 2016 in
predsednik poslanske zbornice posredoval uradu predsednika senata dne 19. julija 2016.
Ukrepi v zvezi z zagotavljanjem internetnih storitev za varstvo konkurence in prostega dostopa za uporabnike
OSNUTEK ZAKONA
Člen 1
(Opredelitev pojmov)
1. Za namene tega zakona: 
a) „internet“: v okviru elektronskih komunikacijskih omrežij v skladu s členom 2(a) Direktive Evropskega parlamenta in Sveta 2002/21/ES z dne 7. marca 2002, sistem javnih in medsebojno povezanih elektronskih komunikacijskih omrežij, vključuje segment dostopa na lokaciji uporabnika, ki deluje v okviru nabora protokolov Transmission Control Protocol (TCP) in Internet protocol (IP), določenih s strani Internet Engineering Task Force (IETF), ki uporablja naslove IP in številke samostojnega sistema, katerih dodelitev je usklajena na globalni ravni s strani Internet Assigned Numbers Authority (IANA), ter številke, povezane z internetno storitvijo „Port numbers“, registri imen domen, kot tudi Domain Name System (DNS) root zone, ki ga globalno usklajuje IANA;
b) „tehnološka platforma“: nabor programske opreme, tehničnih specifikacij, standardov in strojne opreme, ki jo ponudnik storitev informacijske družbe gosti na način, da lahko uporabnik uporablja določeno programsko opremo ali storitve, ki so na voljo v elektronski obliki, oziroma ima koristi od določenih digitalnih vsebin prek interneta, z izjemo programske opreme, ki je omejena na specializirano uporabo in ki torej ni za splošno uporabo;
c) „ponudnik storitev informacijske družbe“: subjekt, ki zagotavlja storitve informacijske družbe, kot je opredeljeno v členu 2(1)(a) Zakonske uredbe št. 70 z dne 9. aprila 2003, ki zagotavlja programsko opremo ali digitalne vsebine ali storitve, ki jih nudijo tretji ponudniki vsebin in storitev v elektronski obliki prek tehnološke platforme, ki uporabniku omogoča nakup;
d) „uporabniška izkušnja“: kombinacija mehanizmov in metod, s katerimi lahko uporabnik izkorišča programsko opremo ali storitev, ki je na voljo v elektronski obliki, in ustvari mnenje o njeni uporabi, ki je pozitivno, če uporabnik zazna hitrost in učinkovitost, ki presegata njegova prvotna pričakovanja, in negativno, če uporabnik zazna počasnost in zamude, ki presegajo njegova prvotna pričakovanja;
e) „izvajalci omrežnih ali elektronskih komunikacijskih storitev“: pooblaščene osebe v smislu člena 25 Zakonika o elektronskih komunikacijah, kot je navedeno v Zakonski uredbi št. 259 z dne 1. avgusta 2003, ki izvajajo omrežne in elektronske komunikacijske storitve v Italiji in ki domačim uporabnikom omogočajo dostop do internetnih storitev in ponudnikov dostopa do zadevnega omrežja;
f) „dostop po najboljših močeh“: način uporabe interneta, kjer ni nobenega zagotovila, da se paketi podatkov dejansko prenesejo do njihovega cilja, saj ne obstajajo tehnične specifikacije in ravni storitev, kakovost storitve pa je odvisna od obremenitve omrežja.
Člen 2
(Kvalifikacija storitev za uporabnike)
1. Ne glede na določbe člena 4 Uredbe (EU) 2015/2120 Evropskega parlamenta in Sveta z dne 25. novembra 2015 storitve dostopa ali povezljivosti, ki omejuje možnosti uporabnika za izkoriščanje dela ali podsklopa storitev, ki jih ponuja internet, v komercialni ponudbi za javnost ter pogodbeni in informativni dokumentaciji izvajalcev omrežnih ali elektronskih komunikacijskih storitev ni mogoče označiti kot „dostop do interneta“ ali „internetno storitev“. V zvezi z zgoraj navedeno storitvijo dostopa ali povezljivosti mora pogodbena dokumentacija, z največjo možno natančnostjo, ki je tehnično izvedljiva, navajati omejitve, ki veljajo za storitev dostopa ali povezljivosti, ki omogočajo neomejeno uporabo storitev, ki jih ponuja internet.
Člen 3
(Omejitve upravljanja prometa)
1. V skladu s smernicami za izvajanje v zvezi s členom 3(5) Uredbe (EU) 2015/2120 Evropskega parlamenta in Sveta z dne 25. novembra 2015 izvajalci omrežnih ali elektronskih komunikacijskih storitev ne smejo ovirati dostopa do aplikacij in internetnih storitev oziroma upočasnjevati dostopa glede na hitrost, ki bi bila zagotovljena uporabniku na istem območju z enako zmogljivostjo in pasovno širino z neomejenim dostopom do interneta, brez poseganja v primere, ko so potrebni ukrepi, ki preprečujejo ali upočasnjujejo dostop, vendar za krajši čas, iz enega od naslednjih razlogov: 
a) za preprečitev ali ublažitev učinkov preobremenjenosti na internetu pod pogojem da se različne vrste prometa obravnavajo enako;
b) za ohranjanje celovitosti in varnosti interneta ter storitve zadevnega ponudnika mrežnih in elektronskih komunikacij ali terminala končnega uporabnika;
c) za omejevanje prenosa nezaželenih sporočil končnemu uporabniku, s soglasjem omenjenega uporabnika;
d) za izvajanje posebnih, obveznih in zavezujočih zakonodajnih ali sodnih ukrepov. 
2. V skladu s smernicami za izvajanje v zvezi s členom 3(5) Uredbe (EU) 2015/2120 lahko izvajalci omrežnih ali elektronskih komunikacijskih storitev tržijo storitve z dodano vrednostjo za prednostno obravnavo razredov prometa v njihovem segmentu omrežja za dostop za izpolnjevanje posebnih potreb poslovnih in zasebnih uporabnikov. Uporabnikovo sprejetje mora biti svobodno izraženo (npr. v elektronski obliki) ter mora biti predmet posebne in ločene tarife in pogodbenega dogovora. Dostop do interneta po najboljših močeh mora biti v vsakem primeru del storitev, ki jih nudijo operaterji, in ga je treba enako pomembno oglaševati v istih komercialnih ponudbah, kot so navedene zgoraj, na podlagi katerih se oblikuje osnovna tarifa.
3. Ponudniki storitev dostopa do interneta ne smejo določiti cene za takšne storitve na podlagi storitev ali aplikacij, ki so na voljo ali ki se uporabljajo prek zagotovljenega dostopa do interneta.
4. Če je celovitost ali varnost interneta, ponudnika internetnih storitev, elektronskih komunikacijskih storitev ali terminalov končnih uporabnikov iz odstavka 1(b) okrnjena zaradi prometa, ki izhaja iz terminala drugega končnega uporabnika storitev operaterja, slednji pred sprejetjem ukrepov, ki preprečujejo ali upočasnjujejo promet, omenjenemu uporabniku pošlje predhodno obvestilo o načrtovanih ukrepih, da bi se spontano prenehalo s škodljivim ravnanjem. Če to zahteva nujnost situacije, operater nemudoma sprejme potrebne ukrepe za prekinitev ali preprečevanje škode ter obvesti uporabnika. Če škodljivo ravnanje izvaja končni uporabnik storitev drugega operaterja, se zgoraj navedeno predhodno obvestilo ne pošlje in samo v primeru dejanske, znatne in resne nevarnosti škode za celovitost ali varnost interneta ali storitve ponudnika oziroma resne škode za terminale končnega uporabnika iz odstavka 1(b) ponudnik internetne storitve ali izvajalec elektronskih komunikacijskih storitev o tej okoliščini v šestih urah po odkritju obvesti sodni organ, skupino za odzivanje na računalniške grožnje (CERT), s sedežem na Ministrstvu za gospodarski razvoj v skladu z odstavkom 4 člena 16a Zakonika o elektronskih komunikacijah, kot je navedeno v Zakonski uredbi št. 259 z dne 1. avgusta 2003, in italijanski regulativni organ v sektorju komunikacij ter zagotovi tehnične podatke, ki so nujno potrebni za preprečevanje nastale škode v skladu s pravili o varovanju zaupnosti osebnih podatkov.
5. V skladu s členom 5 Uredbe (EU) 2015/2120, da se prepreči poslabšanje storitev dostopa do interneta in razširjanje nerazumnih praks upravljanja, italijanski regulativni organ v sektorju komunikacij v 60 dneh od datuma začetka veljavnosti tega zakona določi minimalne ravni kakovosti storitev, ki se posodobijo vsaj enkrat letno in ki jih morajo izvajalci omrežnih ali elektronskih komunikacijskih storitev upoštevati in ustrezno oglaševati.
Člen 4
(Prost dostop do programske opreme, vsebin in storitev)
1. Uporabniki imajo pravico, da na spletu poiščejo lastniško programsko opremo ali odprtokodno programsko opremo, vsebine in storitve po njihovi izbiri, v primerni obliki za njihovo zaželeno tehnološko platformo, in da jih uporabljajo na pošten in nediskriminatoren način. Uporabniki imajo pravico, da s svojih naprav odstranijo programsko opremo in vsebine, ki jih ne zanimajo, razen če se takšna programska oprema zahteva zaradi obveznih pravil oziroma je bistvenega pomena za delovanje ali varnost naprave, javnih komunikacijskih omrežij, na katera je priključena, ali podatkov, ki jih upravlja naprava. V vsakem primeru je prepovedana odstranitev izključno z namenom, da se napravi omogoči delovanje v nasprotju z nujnimi standardi.
2. Pravice iz odstavka 1 na noben način ne smejo biti omejene na pridobitev ali uporabo določene programske opreme, vsebin ali storitev, razen če niso zajete v okviru primerov iz odstavka 1, s strani operaterjev platform s pomočjo pogodbenih, tehnoloških ali ekonomskih orodij ali uporabniške izkušnje.
Člen 5
(Preglednost)
1. Izvajalci omrežnih ali elektronskih komunikacijskih storitev v 30 dneh od datuma začetka veljavnosti tega zakona na svojem spletnem mestu v oddelku, ki se nanaša na preglednost cen, kot je določeno v razpravah italijanskega regulativnega organa v sektorju komunikacij, ki izvaja člen 1(4) Zakonskega odloka št. 7 z dne 31. januarja 2007, kakor je bi s spremembami preoblikovan z Zakonom št. 40 z dne 2. aprila 2007, objavijo ponudbe v skladu s področjem uporabe členov 2 in 3 tega zakona, z navedbo, katere zagotavljajo dostop do interneta v skladu s specifikacijami iz člena 2 in katere vključujejo ukrepe iz člena 3. Iste informacije se pošljejo italijanskemu regulativnemu organu v sektorju komunikacij na način, ki ga ureja organ sam.
Člen 6
(Sankcije)
1. Zaradi izpuščenih, nepopolnih ali zavajajočih informacij v komercialni ponudbi, kot je določeno v členu 2, je operater platforme odgovoren za ravnanje, določeno v členu 22(2) Potrošniškega zakonika, kot je navedeno v Zakonski uredbi št. 206 z dne 6. septembra 2005, in ga pristojni organ iz člena 27 tega zakonika, ki deluje po uradni dolžnosti ali na podlagi poročila uporabnika, lahko kaznuje.
2. Italijanski regulativni organ v sektorju komunikacij zagotavlja skladnost z določbami člena 3 tega zakona ter členi 3, 4 in 5(2) Uredbe (EU) 2015/2120 Evropskega parlamenta in Sveta z dne 25. novembra 2015, ugotavlja kršitve istih določb s strani izvajalcev omrežnih ali elektronskih komunikacijskih storitev ter naloži kazni iz člena 98(11) Zakonika o elektronskih komunikacijah, kot je navedeno v Zakonski uredbi št. 259 z dne 1. avgusta 2003.
3. Organ iz člena 27(1) zakonika, kot je navedeno v Zakonski uredbi št. 206 z dne 6. septembra 2005, je pristojen za ocenjevanje in kaznovanje, v smislu členov od 21 do 27 omenjenega zakonika, kršitev iz člena 4 tega zakona. 

